Diari Oficial de la Generalitat Valenciana


Sumari del DOGV 3211, del 26-03-1998 (1998/1998)

RESOLUCIÓ d'11 de març de 1998, del director general de l'Institut Valencià de la Joventut, per la qual es regula la convocatòria d'activitats juvenils Estiu Jove'98, dins de la Campanya de Temps Lliure per a 1998. Oferta B.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3211

Data del DOGV
:   26-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1998


Data del document
:   11-03-1998

Organisme emissor
:   Institut Valencià de la Joventut

Tipus de document
:   Resolució

RESOLUCIÓ d'11 de març de 1998, del director general de l'Institut Valencià de la Joventut, per la qual es regula la convocatòria d'activitats juvenils Estiu Jove'98, dins de la Campanya de Temps Lliure per a 1998. Oferta B. [1998/A1998]
  
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desplegament de les activitats de temps lliure. L'Institut Valencià de la Joventut considera, prenent com a base l'experiència, que aquests intercanvis juvenils tendeixen a la consecució d'objectius com ara el desenvolupament i el gaudi de l'oci i del temps lliure, fomentant entre els joves la participació, el respecte al medi ambient i el coneixement de l'entorn físic i natural. Aquestes activitats pretenen afavorir la comunicació interpersonal i la integració de tots els participants, potenciant la coeducació i l'aprenentatge intercultural, i també facilitar el coneixement de diversos punts d'interés, de costums i de cultura de les comunitats autònomes i dels diferents països on es desenvolupe l'intercanvi.
  
Vist l'informe jurídic favorable i de conformitat amb les funcions que l'article 7 de la Llei 4/1989, de 26 de juny, de la Generalitat Valenciana, atribueix al director general de l'Institut Valencià de la Joventut, resolc:
  
Convocar el programa Estiu Jove'98 oferta B, amb un total de 262 places, dins de la Campanya de Temps Lliure per a 1998, d'acord amb les bases que s'inclouen en l'annex I a aquesta resolució.
  
DISPOSICIÓ FINAL
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana. Contra aquesta resolució, que esgota la via administrativa, podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació en el Diari Oficial de la Generalitat Valenciana, després de fer-ne la comunicació prèvia a l'Institut Valencià de la Joventut.
  
València, 11 de març de 1998.- El director general de l'Institut Valencià de la Joventut: Joaquim Lanuza Ortuño.
  
ANNEX I
  
Bases de la convocatòria d'activitats Estiu Jove'98, dins de Campanya de Temps Lliure per a 1998
  
Primera. Participants
  
Podran fer-ne la sol·licitud tots els ajuntaments, les mancomunitats, les diputacions i d'altres entitats locals de la Comunitat Valenciana, els participants de les quals tinguen l'edat requerida a aquest efecte, la qual apareix assenyalada en la fitxa de cadascuna de les activitats. El nombre de places adjudicades per entitat no podrà excedir del 50% del total de places reservades en aquesta modalitat, llevat que s'hi produïren vacants.
  
Segona. Inscripcions
  
2.1 Les inscripcions es faran en els formularis model que apareixen com a annex IV d'aquesta convocatòria, els quals estaran a disposició de les persones interessades en les oficines de Turivaj-València (carrer de l'Hospital, 11, 46756 de València), de Turivaj-Alacant (avinguda Aguilera, 1, 03644 d'Alacant) i de Turivaj-Castelló (avinguda de la Mar, 23, 12090 de Castelló de la Plana).
  
2.2 Cada entitat podrà presentar la sol·licitud d'inscripció en el registre de l'Institut Valencià de la Joventut de València (carrer de l'Hospital 11, 46872 de València), en els de les unitats territorials de l'Institut Valencià de la Joventut d'Alacant (avinguda Aguilera, 1, 03207 d'Alacant) i de Castelló (carrer de l'orfebre Santalínea, 12319 de Castelló de la Plana), o en qualsevol dels llocs que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas d'estar interessats a participar en diverses activitats hauran d'emplenar una sol·licitud per activitat. En la sol·licitud hauran d'indicar el nombre total de places que sol·liciten en cada activitat.
  
2.3 Posteriorment, i una vegada que l'Institut Valencià de la Joventut haja confirmat l'adjudicació de les places, l'entitat haurà d'emplenar cada formulari amb les dades dels participants, i també presentar la documentació requerida en la base setena d'aquesta convocatòria. Caldrà que hi adjunte la relació de participants (en el model que apareix com a annex V) per activitat.
  
Tercera. Termini d'inscripció
  
Oferta B
  
El termini de sol·licitud d'inscripció per als participants serà de l'1 al 28 d'abril de 1998.
  
Quarta. Adjudicació i formalització de la inscripció
  
4.1 L'adjudicació provisional de les places es farà seguint l'ordre de presentació de sol·licituds.
  
4.2 L'entitat sol·licitant rebrà, per escrit, la confirmació de l'adjudicació de places juntament amb el formulari que apareix com a annex III, el qual s'emplenarà amb les dades dels participants assistents, i la relació dels participants per activitat en l'imprés que apareix com a annex V.
  
4.3 Per a l'adjudicació definitiva de la plaça, l'entitat participant haurà de fer efectiu l'import de la quota de participació mitjançant un ingrés o transferència bancària en el número de compte corrent que apareix en la base setena, apartat e) d'aquesta convocatòria, i consignarà en el resguard corresponent l'activitat en què participa i el nom i els cognoms de l'entitat. També haurà de lliurar el resguard de l'ingrés o de la transferència bancària, i tota la documentació necessària requerida per a cada activitat (que s'especifica en la base setena d'aquesta convocatòria), en el termini de 10 dies a partir de la notificació.
  
4.4 Si en la data indicada l'Institut Valencià de la Joventut no rep la documentació abans esmentada, s'entendrà que l'entitat sol·licitant renuncia a la plaça o places que haja obtingut, que quedaran a disposició de l'Institut Valencià de la Joventut per a una posterior adjudicació.
  
Cinquena. Quotes
  
5.1 La quota que cada participant haurà de pagar per a assistir a una activitat s'assenyala en l'annex II.
  
5.2 Aquestes quantitats inclouen les despeses de transport (si no s'indica el contrari en la fitxa de l'activitat), l'allotjament, l'alimentació, la direcció dels programes d'animació i les activitats, i també l'assegurança d'accidents i de responsabilitat civil.
  
Sisena. Renúncia de plaça i devolució de la quota
  
6.1 Les sol·licituds de devolució de les quotes es faran per escrit, en l'imprés destinat a aquesta finalitat. No obstant això i sempre abans de la data de començament de l'activitat, s'imputarà un 5% de l'import, en concepte de despeses d'anul·lació, al qual s'afegiran els percentatges següents, en concepte de penalització i indemnització: el 5%, entre 15 i 10 dies; el 10%, entre 9 i 3 dies, i, un 25%, dins dels 2 dies naturals anteriors. En el cas de no presentar-se a l'eixida a l'hora prevista sense haver-ne sol·licitat prèviament l'anul·lació, no es tindrà cap dret a la devolució de la quota pagada.
  
6.2 L'Institut Valencià de la Joventut es reserva el dret a anul·lar alguna activitat, per causes motivades; en aquest cas es tornarà al participant la quota ingressada, sempre que no ocupe una altra plaça de característiques semblants.
  
Setena. documentació necessària
  
a) Fotocòpia DNI, confrontada.
  
b) Fotocòpia de la cartilla de la Seguretat Social o semblant.
  
c) Acreditació mèdica d'aptitud física per a la realització d'activitats que requerisquen un esforç físic mitjà.
  
d) Autorització paterna, materna o tutorial (per als menors de 18 anys) per a la participació en aquestes activitats.
  
e) Resguard de l'ingrés de la quota de participació, consignant-hi l'activitat i el nom del participant. El número de compte corrent on s'ha de fer l'ingrés és el següent:
  
Titular: Generalitat Valenciana-IVAJ.
  
Entitat: Bancaixa (2077).
  
Sucursal: Urbana La Fe (0025).
  
Dígit de control: 5.9.
  
Número de compte corrent: 5506146411.
  
f) Altra documentació que es sol·licite en la fitxa de l'activitat.